કુંવરજીભાઇને નાનપણથી જ મશીનથી ચાલતા ઉદ્યોગો જોવાનો શોખ હતો. તેમણે બરફના કારખાના સાથે સને 1921માં રોલર ફ્લોર મીલની સ્થાપના કરી જે ઓરિસ્સામાં સર્વ પ્રથમ હતી. ઉદ્યોગો સ્થાપનાર તેઓ પ્રથમ હતા. ધંધાના વિકાસ માટે સને 1928માં યુરોપની સફર કરી આવ્યા. કટકમાં આઇસ ફેક્ટરી, રાઇસ મેલ, રોલર ફ્લોર મીલ તેમજ કાળપાડા, બાબુગામ તથા ભરમપુરમાં પણ બરફનાં કારખાના તેમજ કોલ્ડ સ્ટોરેજ નાખ્યા. જેથી તે વિસ્તારમાં માછલી ઉદ્યોગ ખૂબ વિકસ્યો. તેની સાથે સામાજિક પ્રવૃતિઓમાં પણ ભાગ લઇ ઓરિસ્સા તેમજ દેશના બીજા ભાગોમાં પણ ઉદાર હાથે દાન આપેલ છે. તન, મન, ધનથી લોકસેવાને વરેલા કટક ઉપરાંત ઓરિસ્સા પ્રદેશના વિકાસ યશસ્વીકામ તેઓએ કરેલ. તેમની આ નિષ્ઠા જોઇએ તે સમયે બ્રિટીશ સરકારે કદરરૂપે રાય સહાય નો માનવંતો ખિતાબ પણ આપેલ. તેઓ શિક્ષણ, ગરીબ ભાઇબહેનોને દવાદારૂની સહાય, નિરાધારને માસિક નિર્વાહ માટે પણ દાન આપતા. શ્રી કુંવરજી કરશન ચેરીટેબલ ટ્રસ્ટની પણ તા. 28/09/1964માં રચના કરી હતી. કટકમાં તેમના પિતાશ્રીના નામે એક ધર્મશાળા તથા એક શિવમંદિર પણ બનાવેલ.